CELEX: 32019D0762
Language: bg
Date: 2019-05-13 00:00:00
Title: Решение (ОВППС) 2019/762 на Съвета от 13 май 2019 година за изменение на Решение 2014/219/ОВППС относно мисия на Европейския съюз по линия на ОПСО в Мали (EUCAP Sahel Mali)

14.5.2019   
               
               
                  BG
               
               
                  Официален вестник на Европейския съюз
               
               
                  L 125/18
               
            
         РЕШЕНИЕ (ОВППС) 2019/762 НА СЪВЕТА
         от 13 май 2019 година
         за изменение на Решение 2014/219/ОВППС относно мисия на Европейския съюз по линия на ОПСО в Мали (EUCAP Sahel Mali)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 15 април 2014 г. Съветът прие Решение 2014/219/ОВППС (1) относно мисия на Европейския съюз по линия на ОПСО в Мали (EUCAP Sahel Mali).
                  
               
                     (2)
                  
                  
                     На 21 февруари 2019 г. Съветът прие Решение (ОВППС) 2019/312 (2) за удължаване на EUCAP Sahel Mali и предвиди за нея референтна сума до 14 януари 2021 г.
                  
               
                     (3)
                  
                  
                     На 25 юни 2018 г. в заключенията си относно Сахел/Мали Съветът подчерта „значението на регионализацията на ОПСО в Сахел, с цел засилване според случая на гражданската и военната подкрепа за трансграничното сътрудничество, структурите за регионално сътрудничество — по-специално тези от Г-5 от Сахел, както и за капацитета и ангажираността на страните от Г-5 за преодоляване на предизвикателствата в областта на сигурността в региона“.
                  
               
                     (4)
                  
                  
                     На 15 февруари 2019 г. министърът на външните работи на Ислямска република Мавритания приветства предвиденото разполагане на EUCAP Sahel Mali в подкрепа на националните способности на Г-5 от Сахел и Мавритания.
                  
               
                     (5)
                  
                  
                     На 18 февруари 2019 г. Съветът одобри съвместна гражданско-военна концепция за операциите във връзка с регионализацията на действията по линия на ОПСО в Сахел.
                  
               
                     (6)
                  
                  
                     Решение 2014/219/ОВППС следва поради това да бъде съответно изменено.
                  
               
                     (7)
                  
                  
                     EUCAP Sahel Mali ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора за Европейския съюз,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2014/219/ОВППС се изменя, както следва:
            
                        1)
                     
                     
                        В член 2 параграфи 3 и 4 се заменят със следното:
                        
                           „3.   Без да се засяга основният ѝ мандат в Мали, EUCAP Sahel Mali допринася за регионализацията на действията по линия на ОПСО в Сахел, като допринася за подобряване на оперативната съвместимост и координацията между силите за вътрешна сигурност на държавите от Г-5 от Сахел, както и като подкрепя трансграничното сътрудничество и структурите за регионално сътрудничество и като допринася за подобряване на националните способности на държавите от Г-5 от Сахел. EUCAP Sahel Mali може да извършва тези дейности в държавите от Г-5 от Сахел. За тази цел EUCAP Sahel Mali предлага обучения, консултации и други специфични форми на подкрепа на държавите от Г-5 от Сахел според своите средства и способности, при поискване от съответната държава, като отчита ситуацията от гледна точка на сигурността.
                        
                        
                           4.   За постигането на своята цел EUCAP Sahel Mali действа съгласно стратегическите оперативни насоки, определени в концепцията за управление на кризи, одобрена от Съвета на 17 март 2014 г., и изложени в одобрените от Съвета документи за оперативно планиране, включително съвместната гражданско-военна концепция за операциите във връзка с регионализацията на действията по линия на ОПСО в Сахел. Преди започването на нова дейност в нова държава от Г-5 от Сахел, Комитетът по политика и сигурност се информира за това.“
                        
                     
                  
                        2)
                     
                     
                        В член 14, параграф 1 се добавя следната алинея:
                        „Референтната сума, предназначена за покриване на свързаните с EUCAP Sahel Mali разходи за периода от 1 март 2019 г. до 14 януари 2021 г., е в размер на 68 150 000,00 EUR.“
                     
                  
                        3)
                     
                     
                        Член 14а се заменя със следното:
                        
                           „1.   В рамките на EUCAP Sahel Mali се създава регионално консултативно и координационно звено (РККЗ).
                        
                        
                           2.   РККЗ включва персонала към EUCAP Sahel Mali и експертите по вътрешна сигурност и отбрана (ЕВСО), намиращи се в делегациите на Съюза в Буркина Фасо, Чад, Мали, Мавритания и Нигер. Постепенно РККЗ преразполага персонала от Бамако в Нуакшот в съответствие с параграф 7 и като отчита ситуацията от гледна точка на сигурността.
                        
                        
                           3.   Целите на РККЗ са, като работи в тясно сътрудничество с делегациите на Съюза и с действащите мисии по линия на ОПСО в Сахел:
                           
                                       а)
                                    
                                    
                                       да допринася за ситуационната осведоменост на Съюза относно нуждите и пропуските в областта на сигурността и отбраната на държавите от Г-5 от Сахел, имащи отношение към регионалното трансгранично сътрудничество и свързани с предизвикателства пред сигурността;
                                    
                                 
                                       б)
                                    
                                    
                                       да оказва подкрепа на структурите и държавите от Г-5 от Сахел, за да се засилят регионалното сътрудничество и оперативните способности в областта на отбраната и сигурността в съответствие с международното право, правата на човека и Стратегическия подход на ЕС по въпросите на жените, мира и сигурността, определен от Съвета в заключенията му от 10 декември 2018 г.;
                                    
                                 
                                       в)
                                    
                                    
                                       да улеснява организирането на обучения, консултации и други специфични форми на подкрепа от мисиите на Съюза по линия на ОПСО в Сахел за държавите от Г-5 от Сахел, и по-специално организирането на курсове за обучение на участници в областта на сигурността и отбраната от тези държави.
                                    
                                 
                        
                           4.   ЕВСО събират информация, свързана с въпросите на сигурността и отбраната в своите приемащи държави. Те предоставят тази информация и когато е целесъобразно, отправят препоръки към ръководителя на РККЗ. Те информират надлежно ръководителя на делегацията на Съюза на мястото, в което се намират.
                        
                        
                           5.   Командващият гражданските операции осъществява командване и контрол на РККЗ на стратегическо ниво под политическия контрол и стратегическото ръководство на КПС и под общото ръководство на ВП. Чрез дерогация от член 6, параграф 1 ръководителят на РККЗ е пряко подчинен на командващия гражданските операции и действа в съответствие с неговите указания. Ръководителят на РККЗ дава указания на целия персонал на РККЗ.
                        
                        
                           6.   Ръководителят на мисията има правомощия над персонала на РККЗ в приложение на член 6, параграфи 2–4 и член 11, без да се засяга параграф 7 от настоящия член.
                        
                        
                           7.   EUCAP Sahel Mali сключва необходимите административни договорености с делегациите на Съюза в Буркина Фасо, Чад, Мали, Мавритания и Нигер относно подкрепата, която трябва да се оказва на персонала ѝ.
                           Тези административни договорености по-специално:
                           
                                       а)
                                    
                                    
                                       осигуряват на членовете на персонала на EUCAP Sahel Mali, и по-конкретно на РККЗ, логистичната подкрепа и подкрепата от гледна точка на сигурността, необходими за изпълнението на техните задачи;
                                    
                                 
                                       б)
                                    
                                    
                                       предвиждат ръководителите на делегациите да имат правомощия над персонала на EUCAP Sahel Mali, и по-конкретно на РККЗ, в съответната им делегация на Съюза, по-специално за целите на изпълнението на техните задължения за дължима грижа, за осигуряване на спазването на приложимите изисквания за сигурност и за подпомагането на упражняването на дисциплинарен контрол, както и да бъдат информирани надлежно от членовете на този персонал за техните дейности;
                                    
                                 
                                       в)
                                    
                                    
                                       предвиждат задължението ръководителите на делегациите да гарантират същите привилегии и имунитети на членовете на персонала на EUCAP Sahel Mali, и по-конкретно на РККЗ, когато се намират в делегация на Съюза, както на останалите служители на тази делегация на Съюза.“
                                    
                                 
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 13 май 2019 година.
            
               
                  За Съвета
               
               
                  Председател
               
               F. MOGHERINI
            
         
         
            (1)  Решение 2014/219/ОВППС на Съвета от 15 април 2014 г. относно мисия на Европейския съюз по линия на ОПСО в Мали (EUCAP Sahel Mali) (ОВ L 113, 16.4.2014 г., стр. 21).
         
            (2)  Решение (ОВППС) 2019/312 на Съвета от 21 февруари 2019 г. за изменение и удължаване на срока на действие на Решение 2014/219/ОВППС относно мисия на Европейския съюз по линия на ОПСО в Мали (EUCAP Sahel Mali) (ОВ L 51, 22.2.2019 г., стр. 29).